暮夜還家得清叟所留二詩因以謝
作者：韋驤
朝代：宋

paragraphs: 暑雲結雨殊蒸鬰，騎馬天街塵土沕。
汗漬巾冠溜墨珠，兩目昏眵睛忽忽。
入門下馬意歘紓，一派清風偶飄拂。
豁然自喜方自疑，短軸碧牋僮捧出。
開卷知爲清叟詩，濯熱蠲煩一何疾。
清叟之詩豪且麗，筆力滂葩少儔匹。
上篇首吟東府西壁之畫竹，彷彿龍孫見奇質。
繼言手植湘川斑，一一琅玕露蕭瑟。
次篇追憶錢塘西湖之荷花，十里紅香夢難必。
形容摸寫極纖妙，造物無心爲之屈。
繄余何幸併獲觀，冰飲玉壺清澈骨。
須臾狂霔轟雷車，至寶似難安陋室。
欲還却記古人言，在處護藏宜有物。
且攄鄙思酢所貽，無以續貂還見詰。